Урысейм и Президентымрэ Китай Лъэпкъ Республикэм и УнафэщIымрэ я официальнэ зэIущIэм хэтащ Къэбэрдей-Балъкъэрым и Iэтащхьэр
Дыгъуасэ Кремлым щыIащ Урысейм и Президент Путин Владимиррэ Китай Лъэпкъ Республикэм и УнафэщI Цзиньпин Сирэ я официальнэ зэIущIэ. Урысей лъэныкъуэм щыщу абы хэтащ Къэбэрдей-Балъкъэрым и Iэтащхьэ КIуэкIуэ Юрий.
ЛIыщхьэхэм я зэIущIэм щытепсэлъыхьащ Урысеймрэ Китаймрэ псори къызэщIэзыубыдэ я зэдэлэжьэныгъэмрэ стратегие зэщIэгъэкъуэныгъэмрэ, дунеймрэ щIыналъэхэмрэ щыщыIэ гугъуехьхэм, къищынэмыщIауэ, Евразие экономикэ зэгухьэныгъэм и «Зы пояс, зы гъуэгуанэ» жэрдэмхэр гъэзэщIэным ехьэлIа урысей-китай инвестицэ проект зэгуэтхэм ятеухуа Iуэхугъуэхэм.
Къэрал Iэтащхьэхэм я зэIущIэм ипкъ иткIэ, КIуэкIуэ Юрий Iэ тридзащ «Этана» промышленнэ комплекс Къэбэрдей-Балъкъэр Республикэм къыщыщызэрагъэпэщкIэ зэпIэзэрыту зэрызаужьынум и IуэхукIэ зэгурыIуэныгъэм. Китай лъэпкъ щIыдагъэ-газ корпорацэм и унафэкIэ Китай Лъэпкъ Республикэм и цIэкIэ ЗэгурыIуэныгъэм хэтщ китай лъэпкъ компаниехэм я консорциумыр.
Дэфтэрым ипкъ иткIэ, Къэбэрдей-Балъкъэрым щагъэзэщIэнущ щIыуэпсым, энергетикэм, транспорт инфраструктурэм, социальнэ IэнатIэм, туризмэм, агропромышленнэ комплексым, щIэныгъэм, инновацэхэм ехьэлIа проектхэр.
ЗэгурыIуэныгъэр — япэ урысей проектщ, КъБР-м и Правительствэр, УФ-мрэ КНР-мрэ я компание пэрытхэр щIыналъэхэм зегъэужьынымкIэ илъэс куэдкIэ зэрызэдэлэжьынур щыубзыхуауэ.
Ярославская Маринэ.
